केंद्रीय मानव संसाधन विकास मंत्रालय के आला अधिकारी ने ‘हिन्दुस्तान’ से बातचीत में कहा कि ‘मिड-डे मील’ में मोटे अनाजों को परोसने का प्रयोग सबसे पहले कर्नाटक में शुरू किया गया था। वहां इसके काफी अच्छे नतीजे सामने आए हैं। हमने देखा कि इससे बच्चों का स्वास्थ्य बेहतर हो रहा है और बतौर भोजन, बच्चे इन्हें काफी पसंद कर रहे हैं। इस बात के वैज्ञानिक प्रमाण भी हैं कि मोट अनाज स्वास्थ्य के लिए अन्य खाद्यान्नों की तुलना में बेहतर हैं। यह देखते हुए, अब हमने सभी राज्यों में इसे लागू करने का फैसला किया है। जिन राज्यों में कुपोषण की अधिक समस्या है, वहां हम इस पर अधिक जोर दे रहे हैं। अधिकारी ने बताया कि राज्यों के साथ ‘मिड-डे मील’ को लेकर हो रही प्रोग्राम अप्रूवल बोर्ड की बैठक में इसे लेकर चर्चा की जा रही है और ज्यादातर राज्य खुशी-खुशी इसके लिए तैयार हो रहे हैं।